## Rješenje Agencije za zaštitu tržišnog natjecanja klasa: UP/I 430-01/2013-02/006, urbroj: 580-09-1/31-2013-006 od 28. ožujka 2013.

### NN 58/2013 (17.5.2013.), Rješenje Agencije za zaštitu tržišnog natjecanja klasa: UP/I 430-01/2013-02/006, urbroj: 580-09-1/31-2013-006 od 28. ožujka 2013.

58 17.05.2013 Rješenje Agencije za zaštitu tržišnog natjecanja klasa: UP/I 430-01/2013-02/006, urbroj: 580-09-1/31-2013-006 od 28. ožujka 2013.

AGENCIJA ZA ZAŠTITU TRŽIŠNOG NATJECANJA

1199

Agencija za zaštitu tržišnog natjecanja na temelju članka 13. stavka 4. Zakona o državnim potporama (»Narodne novine«, broj 140/05 i 49/11), u upravnom postupku davanja odobrenja na državno jamstvo za kreditno zaduženje poduzetnika Gradska toplana d.o.o., sa sjedištem u Karlovcu, kod Privredne banke Zagreb d.d., sa sjedištem u Zagrebu, pokrenutom na zahtjev Grada Karlovca, temeljem odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur. zamjenik predsjednice Vijeća, te članovi Vijeća Vesna Patrlj dipl.iur., Milivoj Maršić, dipl. oec. i dr. sc. Mirna Pavletić Župić, sa 134. sjednice, održane 28. ožujka 2013. donosi

RJEŠENJE

I. Utvrđuje se da se jamstvo Grada Karlovca, u iznosu od 30.000.000 kuna, za kreditno zaduženje poduzetnika Gradska toplana d.o.o., sa sjedištem u Karlovcu, kod Privredne banke Zagreb d.d., sa sjedištem u Zagrebu, za financiranje kupnje nekretnina i opreme za proizvodnju toplinske energije, sadržano u Odluci Gradskog vijeća Grada Karlovca o odobrenju kreditnog zaduženja od 20. prosinca 2012., ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE PRIJEDLOGA

Agencija za zaštitu tržišnog natjecanja (dalje: Agencija) zaprimila je 21. veljače 2013., zahtjev od Grada Karlovca, kojim je zatraženo odobrenje jamstva sadržanog u Odluci Gradskog vijeća Grada Karlovca o odobrenju kreditnog zaduženja poduzetniku Gradska toplana d.o.o. od 20. prosinca 2012. (dalje: Odluka o odobrenju kreditnog zaduženja) u iznosu od 30.000.000 kuna, klasa: 021-05/12-01/10, urbroj: 2133/01-01/04-12-6.

U privitku navedenog zahtjeva priložena je sljedeća dokumentacija: Odluka o odobrenju kreditnog zaduženja, Investicijski projekt – proizvodnja i distribucija toplinske energije od studenoga 2012., Odluka Gradske toplane d.o.o. o odabiru ponude Privredne banke Zagreb d.d., Zagreb od 7. prosinca 2012., urbroj: 2585, Zapisnik Gradske toplane d.o.o. o pregledu i ocjeni ponuda za davanje kredita od 6. prosinca 2012. (dalje: Zapisnik o ocjeni ponuda), Ponudbeni list Privredne banke Zagreb, Ponuda broj 475/2012 od 27. studenoga 2012., Otplatna tablica Privredne banke Zagreb d.d. s prikazom efektivne kamatne stope od 13. studenoga 2012. i rješenje Trgovačkog suda u Zagrebu – Stalne službe u Karlovcu o upisu osnivanja Gradske toplane d.o.o. u sudski registar od 29. svibnja 2012.

Zahtjev je podnesen sukladno članku 12. Zakona o državnim potporama (»Narodne novine«, broj 140/05 i 49/11; dalje: ZDP), iz kojeg proizlazi da su Ministarstva i druga tijela državne uprave, tijela područne (regionalne) i lokalne samouprave te pravne osobe koje dodjeljuju ili upravljaju državnim potporama u smislu ZDP-a, prije donošenja akata iz svoje nadležnosti kojima se dodjeljuju državne potpore, dužna dostaviti prijedlog državne potpore Agenciji na odobrenje.

Također, Agenciji je 13. ožujka 2013. dodatno dostavljen nacrt Ugovora o dugoročnom kreditu u iznosu od 30.000.000 kuna koji će se sklopiti između Privredne banke Zagreb d.d. i Gradske toplane d.o.o., te preslika suglasnosti Ministarstva financija na davanje jamstva Grada Karlovca za kreditno zaduženje poduzetnika Gradska toplana d.o.o. od 22. veljače 2013. (dalje: Suglasnost Ministarstva). Dana 19. ožujka 2013. Agenciji su dostavljeni i Tehnički nalaz i mišljenje o procjeni tržišne vrijednosti dijela imovine stečajnog dužnika opreme, uređaja, postrojenja i vozila iz prosinca 2012., Elaborat procjene vrijednosti nekretnina u vlasništvu poduzetnika Toplana d.o.o. od 25. svibnja 2012., Predugovor o kupoprodaji nekretnina u vlasništvu Karlovačke banke d.d. od 5. listopada 2012. (dalje: Predugovor), te Odluka gradonačelnika Grada Karlovca od 5. srpnja 2012.

2. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuje se tekst pravila o državnim potporama koja proizlaze iz SSP-a i odredbe o načinu provedbe pravila. Stoga je, u konkretnom slučaju Agencija u provedbi postupka primijenila Odluku o objavljivanju pravila o državnoj potpori u obliku jamstva (»Narodne novine«, broj: 39/09, dalje: Odluka o jamstvima).

Sukladno članku 7. ZDP-a, Agencija je u postupku primijenila Zakon o općem upravnom postupku (»Narodne novine«, broj: 47/09) koji se uz ZDP primjenjuje na postupak odobravanja državnih potpora, nadzora provedbe državne potpore, odnosno povrata državne potpore koja je dodijeljena protivno propisima.

Prilikom ocjene u obzir su uzete i odredbe Zakona o javnoj nabavi (»Narodne novine«, broj 90/11), Zakona o energiji (»Narodne novine«, broj 120/12) i Zakona o proizvodnji, distribuciji i opskrbi toplinskom energijom (»[Narodne novine«, broj 42/05](http://narodne-novine.nn.hr/clanci/sluzbeni/288335.html) i [20/10](http://narodne-novine.nn.hr/clanci/sluzbeni/2010_02_20_488.html)), te odredbe članka 91. stavaka 2. i 4. Zakona o proračunu (»Narodne novine«, broj 87/08 i 136/12).

3. UTVRĐIVANJE ČINJENICA

3.1. Poduzetnik Gradska toplana d.o.o.

Poduzetnik Gradska toplana d.o.o., registriran je u registru Trgovačkog suda u Zagrebu – Stalna služba u Karlovcu, s matičnim brojem subjekta upisa: 080799600, OIB: 84300617934. Sjedište poduzetnika je u Karlovcu, Tina Ujevića 7. Temeljni kapital poduzetnika iznosi 9.500.000 kuna. Osnivač i jedini vlasnik poduzetnika je Grad Karlovac, a skupštinu poduzetnika čini gradonačelnik Grada Karlovca koji ju ujedno i zastupa. Gradska toplana d.o.o. registrirana je za djelatnost proizvodnje, distribucije i opskrbe parom i toplom vodom u Karlovcu. Poduzetnik isporučuje toplinsku energiju za 7.732 stambene jedinice i 393 poslovna prostora u Gradu Karlovcu u ukupnom iznosu 523.489 m2 grijane površine i zapošljava 51 djelatnika.

Gradska toplana d.o.o. osnovana je 21. svibnja 2012., a s prvotnim radnim aktivnostima započela je odmah po upisu u sudski registar, dok je s proizvodnjom i isporukom toplinske energije započela u rujnu 2012. Prije poduzetnika Gradska toplana d.o.o. djelatnost proizvodnje i distribucije toplinske energije na području Grada Karlovca obavljao je poduzetnik Toplana d.o.o., Karlovac nad kojim je 26. rujna 2012. otvoren stečajni postupak. U poduzetniku Gradska toplana d.o.o. zaposleni su bivši zaposlenici poduzetnika Toplana d.o.o. u stečaju.

Djelatnost proizvodnje i distribucije toplinske energije definirana je i člankom 3. stavkom 8. Zakona o energiji kao javna usluga koja mora biti dostupna u svako vrijeme krajnjim kupcima i energetskim subjektima, prema reguliranoj cijeni i/ili uvjetima pristupa i korištenja energetske usluge, te koja mora biti dostupna, dostatna i održiva uvažavajući pritom sigurnost, redovitost i kvalitetu usluge, zaštitu okoliša, učinkovitost korištenja energije i zaštitu klime, i koja se obavlja prema načelima razvidnosti i nepristranosti i uz nadzor tijela određenih zakonom. Člankom 4. stavkom 3. Zakona o proizvodnji, distribuciji i opskrbi toplinskom energijom propisano je da se energetska djelatnost distribucije toplinske energije obavlja kao javna usluga.

3.2. Investicijski projekt proizvodnje i distribucije toplinske energije

Sukladno podacima iz dostavljenog Investicijskog projekta proizvodnje i distribucije toplinske energije iz studenoga 2012. (dalje: Projekt), poduzetnik Gradska toplana d.o.o. u 2013. planira uložiti iznos od 31.250.000 kuna u nabavu nekretnina i opreme kao dijela sustava proizvodnje i distribucije toplinske energije na području Grada Karlovca.

Od tog iznosa na kreditna sredstva otpada 30.000.000 kuna, dok vlastita sredstva poduzetnika za plaćanje poreza na promet nekretninama u iznosu od 5 posto njihove vrijednosti iznose 1.250.000 kuna. Završetak predmetnih ulaganja predviđa se u roku od tri mjeseca, a predviđeni ekonomski vijek trajanja investicije iznosi 10 godina.

Glavna zadaća ovog Projekta je ulaganje Grada Karlovca preko poduzetnika Gradska toplana d.o.o. u sustav koji bi omogućio kvalitetnu i kontinuiranu opskrbu toplinskom energijom pravnim i fizičkim osobama, odnosno stanovništvu na području Grada Karlovca. Ova obveza Grada Karlovca prema Gradskoj toplani d.o.o. proizlazi i iz odredbe članka 11. stavka 1. Zakona o proizvodnji, distribuciji i opskrbi toplinskom energijom, sukladno kojoj je jedinica lokalne samouprave, koja na svom distribucijskom području ima energetske objekte za distribuciju toplinske energije, dužna osigurati trajno obavljanje energetske djelatnosti distribucije toplinske energije. Nadalje, člankom 11. stavkom 2. navedenog zakona određeno je da su jedinica lokalne samouprave, kao i energetski subjekt za distribuciju toplinske energije, zajedno dužni osigurati kvalitetno obavljanje energetske djelatnosti distribucije toplinske energije na načelima održivog razvitka, te osigurati pritom održavanje energetskih objekata u stanju funkcionalne sposobnosti i javnost rada, a Odlukom gradonačelnika Grada Karlovca od 5. srpnja 2012. određena je obveza Gradske toplane d.o.o. da upravlja, održava i koristi sve vrelovode na području Grada u ukupnoj dužini od oko 42 km.

Kako bi navedena zadaća Projekta bila ostvarena, odlučeno je da će poduzetnik Gradska toplana d.o.o. nabaviti postrojenja, opremu i nekretnine potrebne za svoj rad.

Toplinski sustav Grada Karlovca za proizvodnju toplinske energije, kojim se koristi Gradska toplana d.o.o., sastoji se od dvije proizvodne jedinice i sedam pripadajućih distribucijskih mreža.

Oprema proizvodnih pogona, koju se planira nabaviti, obuhvaća kotlovnice, ventilator, trafo i distribucijske stanice, spremnike napojne vode i loživog ulja, mazutnu stanicu, toplovodni kotao, plamenike, električne instalacije i drugo.

Sadašnji vlasnik opreme je Toplana d.o.o. u stečaju i od nje tu opremu Gradska toplana d.o.o. trenutno iznajmljuje. Vrijednost opreme procijenjena je na iznos od 5.000.000 kuna.

Nekretnine, koje se planiraju nabaviti u cilju realizacije Projekta, obuhvaćaju upravnu i gospodarske zgrade, trafostanicu, zemljište, dvorište, toplane-kotlovnice, stup-dimnjak, pumpnu stanicu i spremnike.

Nekretnine su u vlasništvu Karlovačke banke d.d., Karlovac, od koje ih Gradska toplana d.o.o. trenutno iznajmljuje i koristi za obavljanje svog poslovanja. Iz Predugovora o kupoprodaji nekretnina sklopljenog 5. listopada 2012. s Karlovačkom bankom d.d. proizlazi da je ukupna vrijednost tih nekretnina procijenjena na 25.000.000 kuna.

3.2.1. Financijski plan poslovanja poduzetnika Gradska toplana d.o.o.

U Republici Hrvatskoj cijenu toplinske energije odobrava Hrvatska energetska regulatorna agencija (dalje: HERA) na zahtjev isporučitelja energije, dok su ranije cijenu određivale jedinice lokalne i područne samouprave. Cijena isporuke toplinske energije se određuje na način da proizvođač energije podnosi zahtjev HERA-i o visini tarifnih stavki koje trebaju omogućiti obračun cijene energije za određeno obračunsko razdoblje, a visina tarifnih stavki se određuje temeljem Tarifnog sustava za usluge energetskih djelatnosti proizvodnje, distribucije i opskrbe toplinskom energijom. Visina tarifnih stavki predstavlja opravdani trošak poslovanja koji bi trebao proizvođaču energije omogućiti financijski nesmetano i opravdano obavljanje poslovne aktivnosti, a opravdani troškovi obuhvaćaju opravdane troškove poslovanja, održavanja, zamjene, izgradnje ili rekonstrukcije objekata i zaštite okoliša, kao i razuman rok povrata sredstava od ulaganja u energetske objekte, postrojenja i mreže. Ovakvim načinom određivanja cijene isporuke toplinske energije, navodi se u Projektu, proizvođači energije mogu računati sa porastom cijena svojih usluga što im omogućuje stabilnije i predvidljivije poslovanje u budućnosti.

U tabeli 1. prikazana je projekcija računa dobiti i gubitka poduzetnika Gradska toplana d.o.o., za naredno razdoblje od 10 godina, koliko iznosi predviđeni ekonomski vijek trajanja investicije iz Projekta.

Podaci iz tabele 1. temelje se na pretpostavkama da će u idućih deset godina isporučene količine usluga toplinskog grijanja ostati iste kao i one koje je isporučivao poduzetnik Toplana d.o.o. u stečaju i da će broj potrošača toplinske energije ostati nepromijenjen.

Tabela 1. PROJEKCIJA RAČUNA DOBITI I GUBITKA U RAZDOBLJU OD 10 GODINA (U TISUĆAMA KUNA)

|  |  |  |  |  |  |  |
| --- | --- | --- | --- | --- | --- | --- |
| Pozicija | Godine korištenja kredita | | | | | |
| 1. god. | 2. god. | 4. god. | 6. god. | 8. god. | 10. god. |
| POSLOVNI PRIHODI (prodaja toplinske energije) | 55.900 | 58.695 | 64.711 | 71.344 | 78.657 | 86.719 |
| POSLOVNI RASHODI | 51.067 | 53.233 | 59.260 | 65.952 | 73.507 | 81.960 |
| Energenti (mazut, lož ulje, plin) | 37.200 | 39.432 | 44.306 | 49.782 | 55.935 | 62.849 |
| Električna energija, voda i dr. | 2.800 | 2.968 | 3.335 | 3.747 | 4.210 | 4.731 |
| Trošak tekućeg održavanja | 1.500 | 1.575 | 1.736 | 1.914 | 2.111 | 2.327 |
| Materijal za održavanje | 1.200 | 1.260 | 1.389 | 1.532 | 1.689 | 1.862 |
| Plaće | 5.040 | 5.191 | 5.507 | 5.843 | 6.199 | 6.576 |
| Amortizacija | 827 | 827 | 827 | 767 | 767 | 767 |
| Najam | 600 | 0 | 0 | 0 | 0 | 0 |
| Drugi poslovni rashodi | 1.900 | 1.980 | 2.160 | 2.367 | 2.596 | 2.848 |
| FINANCIJSKI PRIHODI (kamate) | 115 | 121 | 133 | 146 | 162 | 178 |
| FINANCIJSKI RASHODI (kamate na kredit od 30 milijuna kuna) | 1.326 | 1.192 | 913 | 634 | 355 | 76 |
| UKUPNI PRIHODI | 56.015 | 58.816 | 64.844 | 71.490 | 78.819 | 86.897 |
| UKUPNI RASHODI | 52.393 | 54.425 | 60.173 | 66.586 | 73.862 | 82.036 |
| Dobit prije oporezivanja | 3.622 | 4.391 | 4.671 | 4.904 | 4.957 | 4.861 |
| Porez na dobit | 724 | 878 | 934 | 981 | 991 | 972 |
| Dobit nakon oporezivanja (zadržana dobit) | 2.898 | 3.513 | 3.737 | 3.923 | 3.966 | 3.889 |

Izvor: Grad Karlovac

Obrada: Agencija za zaštitu tržišnog natjecanja

Svi rashodi iz tabele 1. bazirani su na osnovi postojećih cijena korigiranih za određeni planirani porast cijena energenata, materijala i drugih rashoda.

Gradska toplana d.o.o. kao gorivo koristi loživo ulje, koje nabavlja od poduzetnika INA d.d., te plin, kojeg nabavlja od poduzetnika Montcogim-Plinara d.o.o., a koji ima koncesiju za distribuciju plina u Karlovačkoj županiji.

Ne predviđa se rast broja djelatnika, već će njihov broj ostati nepromijenjen kroz cijelo vrijeme trajanja ulaganja (51 djelatnik).

Financijski rashod, odnosno trošak kamata na planirani kredit Privredne banke Zagreb d.d., u iznosu glavnice od 30.000.000 kuna, u prvoj godini iznosi 1.326.196 kuna i smanjuje se kroz godine otplate, a vidljivo je da je trošak kamata u potpunosti pokriven iz poslovnih prihoda.

Temeljem podataka iz tabele 1. razvidno je da, pod uvjetom ispunjenja gore navedenih pretpostavki, poduzetnik Gradska toplana d.o.o. već u prvoj godini investicije planira ostvariti pozitivno poslovanje. Planiran je rast neto dobiti kroz godine, koja se planira zadržati za financiranje daljnjeg poslovanja poduzetnika.

U tabeli 2. prikazan je planirani novčani tijek poduzetnika Gradska toplana d.o.o.

Prikazan pozitivan novčani tijek iz tabele 2. u idućih 10 godina ukazuje da predviđeno investicijsko ulaganje iz Projekta u promatranim godinama neće dovesti u pitanje likvidnost poduzetnika Gradska toplana d.o.o. i da će poduzetnik iz naplaćenog ukupnog prihoda uredno podmirivati obveze iz odobrenog dugoročnog kredita od 30.000.000 kuna.

Tabela 2. PROJEKCIJA NOVČANOG TIJEKA U RAZDOBLJU OD 10 GODINA (U TISUĆAMA KUNA)

|  |  |  |  |  |  |  |
| --- | --- | --- | --- | --- | --- | --- |
| Pozicija | Godine korištenja kredita | | | | | |
| 1. god. | 2. god. | 4. god. | 6. god. | 8. god. | 10. god. |
| Ukupni prihod | 56.015 | 58.816 | 64.844 | 71.491 | 78.819 | 86.898 |
| Vlastito učešće u financiranju | 1.250 | 0 | 0 | 0 | 0 | 0 |
| Krediti | 30.000 | 0 | 0 | 0 | 0 | 0 |
| UKUPNI PRIMICI | 87.265 | 58.816 | 64.844 | 71.491 | 78.819 | 86.898 |
| Ulaganje u osnovna sredstva | 31.250 | 0 | 0 | 0 | 0 | 0 |
| Troškovi poslovanja | 50.240 | 52.406 | 58.433 | 65.185 | 72.740 | 81.193 |
| Anuitet | 3.634 | 4.269 | 3.990 | 3.711 | 3.432 | 3.153 |
| Porez na dobit | 724 | 878 | 934 | 981 | 991 | 972 |
| Razlika (pret)poreza | 225 | 254 | 262 | 267 | 280 | 300 |
| UKUPNI IZDACI | 86.073 | 57.807 | 63.619 | 70.144 | 77.443 | 85.618 |
| NETO PRIMICI | 1.192 | 1.009 | 1.225 | 1.347 | 1.376 | 1.280 |
| KUMULATIV | 1.192 | 2.200 | 4.555 | 7.200 | 9.954 | 12.578 |

Izvor: Grad Karlovac

Obrada: Agencija za zaštitu tržišnog natjecanja

Pod uvjetom ispunjenja navedenih pretpostavki, iz prikazanih tabela vidljivo je da bi poduzetnik Gradska toplana d.o.o. u narednom desetogodišnjem razdoblju, temeljem planirane investicije u nekretnine i opremu za proizvodnju toplinske energije, mogao ostvariti pozitivne rezultate poslovanja. Iz pokazatelja likvidnosti, financijske stabilnosti, rentabilnosti, zaduženosti i drugih pokazatelja uspješnosti poslovanja poduzetnika Gradska toplana d.o.o., koji su prikazani u Projektu, proizlazi da se predviđeno ulaganje iz sredstava kredita može smatrati isplativim, te se u sedmoj godini ulaganja očekuje povrat uloženih sredstava. Štoviše, planirana investicija u iznosu od 30.000.000 kuna smatra se neophodnom i nužnom stoga, jer se realizacijom konkretnog Projekta osigurava nesmetana opskrba toplinskom energijom za više od 8.000 korisnika, a time Grad Karlovac ispunjava svoju obvezu propisanu člankom 11. stavkom 1. Zakona o proizvodnji, distribuciji i opskrbi toplinskom energijom.

3.3. Jamstvo Grada Karlovca za kredit

Planirana investicija iz Projekta u ukupnom iznosu od 31.250.000 kuna financirat će se najvećim dijelom iz sredstava kredita. Za ukupni iznos kredita od 30.000.000 kuna Grad Karlovac planira izdati jamstvo.

Iz dostavljene dokumentacije razvidno je da je temeljem javnog natječaja za nabavu usluga za kreditiranje poduzetnika Gradska toplana d.o.o., koji je objavljen 24. listopada 2012., sukladno odredbama članka 116. stavka 1. i članka 122. stavka 2. Zakona o javnoj nabavi, kao valjana odabrana dostavljena ponuda Privredne banke Zagreb d.d., koja je ujedno bila i jedina pristigla ponuda na objavljenom natječaju.

Iz Zapisnika o ocjeni ponuda proizlazi da se konkretna ponuda Privredne banke Zagreb d.d. odnosi na dugoročni kredit od 30.000.000 kuna iz Programa kreditiranja komunalne infrastrukture Hrvatske banke za obnovu i razvitak, koji će biti ugovoren uz fiksnu kamatnu stopu od 4 posto, s rokom povrata od 123 mjeseca zaključno do 30. lipnja 2023. uz poček od tri mjeseca koji je uključen u ukupno razdoblje otplate. Predmetni kredit Privredne banke Zagreb d.d. bio bi ugovoren uz mjesečnu dinamiku otplate glavnice i kamata uz naknadu za obradu kredita od 0,7 posto.

Kao osiguranje povrata kredita korisnik je obvezan dostaviti banci jednu bjanko vlastitu akceptiranu mjenicu bez protesta, jednu zadužnicu uključujući i Grad Karlovac, kao supotpisnika u svojstvu jamca platca, te ispravu o solidarnom jamstvu Grada Karlovca za sve obveze Gradske toplane d.o.o. iz ovog kredita.

Kao jedan od uvjeta za korištenje konkretnog kredita navedena je dostava Privrednoj banci Zagreb d.d. odluke Agencije kojom bi se odobrilo spomenuto jamstvo Grada Karlovca ili kojom bi se utvrdilo da isto ne predstavlja državnu potporu.

Odredbama članka 91. stavaka 2. i 4. Zakona o proračunu propisano je da jedinica lokalne samouprave može izdati jamstvo pravnoj osobi u svom većinskom vlasništvu, ali je za to prethodno obvezna ishoditi suglasnost ministra financija. Sukladno tim odredbama Ministarstvo financija (dalje: Ministarstvo) je 22. veljače 2013. na zahtjev Grada Karlovca za predmetno jamstvo za kredit u iznosu od 30.000.000 kuna izdalo svoju suglasnost. U skladu s dostavljenom Suglasnosti Ministarstva, Grad Karlovac dužan je pratiti otplatu predmetnog kredita poduzetnika Gradska toplana d.o.o. i o tome redovno izvještavati Ministarstvo, te u svom gradskom proračunu u jamstvenoj pričuvi planirati odgovarajuća sredstva za slučaj protestiranja konkretnog jamstva.

4. OCJENA DRŽAVNOG JAMSTVA

4.1. Isključenje postojanja državne potpore u korist poduzetnika

Budući da Gradska toplana d.o.o. planira financirati investiciju iz Projekta u iznosu od 30.000.000 kuna iz kredita pokrivenog jamstvom Grada Karlovca, potrebno je ocijeniti predstavlja li to jamstvo državnu potporu iz članka 3. stavka 1. ZDP-a, odnosno članka 8. Uredbe.

U članku 8. Uredbe navedeno je da se mjera državne potpore, prema odredbama ZDP-a, smatra ako su kumulativno zadovoljeni sljedeći uvjeti:

– mjera predstavlja stvarni ili potencijalni rashod, ili stvarni ili potencijalni umanjeni prihod Republike Hrvatske, lokalne ili područne (regionalne) samouprave ili drugih pravnih osoba koje dodjeljuju ili upravljaju državnim potporama, u smislu ZDP-a,

– mjera je selektivne naravi, odnosno mjerom se daje prednost na tržištu pojedinom korisniku ili skupini korisnika državne potpore

– mjera narušava ili bi mogla narušiti tržišno natjecanje, i

– mjera utječe na trgovinu između Republike Hrvatske i Europskih zajednica.

Ukoliko jedan od uvjeta nije ispunjen, ne radi se o državnoj potpori.

Navedeni uvjeti primjenjuju se i na jamstva, jer jamstva koja izravno daje država ili jedinica lokalne ili područne samouprave mogu se smatrati državnom potporom, a kako to proizlazi i iz točke 2.1. Odluke o jamstvima.

U konkretnom slučaju planiranog izdavanja jamstva Grada Karlovca u korist kredita banke za Gradsku toplanu d.o.o. razvidno je da je riječ o potencijalnom rashodu jedinice lokalne samouprave, kojim se daje određena povlastica na tržištu Gradskoj toplani d.o.o. kao korisniku predmetnog jamstva. No, iako su ova dva uvjeta ispunjena, evidentno je da konkretno pojedinačno jamstvo, koje planira izdati Grad Karlovac, ne utječe na trgovinu između Republike Hrvatske i Europskih zajednica.

Naime, Gradska toplana d.o.o. je poduzetnik, koji djeluje na tržištu proizvodnje i opskrbe toplinskom energijom isključivo na području Grada Karlovca i javna usluga, koju je obvezan pružati, odnosi se samo na korisnike koji se nalaze u zatvorenom sustavu opskrbe toplinskom energijom. Predmetno ulaganje je strogo lokalnog karaktera, odnosno ograničeno je na isključivo područje Grada Karlovca. Stoga, može se smatrati da konkretno jamstvo ni na koji način ne narušava trgovinu između Republike Hrvatske i država članica Europske unije.

Nastavno, kako je opisano u točki 3.2. obrazloženja rješenja, Grad Karlovac je temeljem članka 11. stavaka 1. i 2. Zakona o proizvodnji, distribuciji i opskrbi toplinskom energijom dužan osigurati proizvodnju i distribuciju toplinske energije te je u tu svrhu i osnovana Gradska toplana d.o.o. Također, Odlukom gradonačelnika Grada Karlovca od 5. srpnja 2012., određena je obveza Gradske toplane d.o.o. da upravlja, održava i koristi sve vrelovode na području Grada Karlovca u ukupnoj dužini od oko 42 kilometra.

Iako iz sudskog registra trgovačkih društava proizlazi da je Gradska toplana d.o.o., između ostalog, registrirana za obavljanje djelatnosti projektiranja i građenja građevina, nadzora nad gradnjom te kupnje i prodaje robe, iz Projekta proizlazi da je njena glavna i isključiva djelatnost proizvodnja, distribucija i opskrba toplinskom energijom. Naime, Gradska toplana d.o.o. obavlja povjerene djelatnosti u sustavu zatvorenog komunalnog gospodarstva, te se djelatnosti javne proizvodnje i javne opskrbe toplinskom energijom obavljaju kao javna usluga, a isti poduzetnik ne obavlja druge djelatnosti gospodarskog karaktera ili ih obavlja u vrlo malom obimu.

Slijedom navedenog, budući da svi uvjeti iz članka 8. Uredbe nisu kumulativno ispunjeni, u slučaju dodjele jamstva Grada Karlovca za planirani kredit u iznosu od 30.000.000 kuna kod Privredne banke Zagreb d.d. u korist Gradske toplane d.o.o., to jamstvo ne sadrži elemente državne potpore.

4.2. Isključenje postojanja državne potpore u korist banke

Kod kredita, za kojeg je kao instrument osiguranja predviđeno državno jamstvo, odnosno jamstvo jedinica područne ili lokalne samouprave, postoji mogućnost da to državno jamstvo predstavlja državnu potporu, osim korisniku kredita, i banci kod koje je poduzetnik realizirao kredit, na način kako je opisano u točki 2.3. Odluke o jamstvima.

Naime, iz točke 2.3.1. Odluke o jamstvima, bez obzira na to što je korisnik državne potpore obično korisnik kredita, ne može se isključiti činjenica, da će u određenim okolnostima kreditni vjerovnik (banka) također imati izravno koristi od izdanog jamstva. To se može dogoditi posebno u slučaju kada se državno jamstvo naknadno odobrava za pojedino kreditno zaduženje ili za neke druge već izdane financijske obveze, a bez izmjene uvjeta takvog zajma ili financijske obveze, odnosno ako je jedan zajam pokriven jamstvom već iskorišten kako bi se otplatio neki drugi zajam bez jamstva vjerovniku. U tom smislu, moglo bi se utvrditi da postoji potpora zajmodavcu.

To proizlazi iz činjenice da se jamstva razlikuju od ostalih instrumenata državnih potpora (subvencije, porezna oslobođenja i slično), jer u slučaju dodjele jamstva, država ili jedinica lokalne ili područne samouprave, stupa u pravni odnos i s vjerovnikom. Uobičajeno, ukoliko je riječ o državnoj potpori vjerovniku, takva vrsta potpore u načelu je zabranjena, jer se radi o operativnoj potpori.

U ovom slučaju Agencija je utvrdila da se jamstvo Grada Karlovca naknadno ne odobrava za određeno izdano kreditno zaduženje ili drugu financijsku obvezu, bez izmjene uvjeta takvog zajma ili obveze, te da zajam pokriven jamstvom Grada Karlovca neće biti iskorišten za otplatu nekog drugog zajma bez jamstva.

Poduzetnik Gradska toplana d.o.o., temeljem Zakona o javnoj nabavi, transparentno je proveo postupak javne nabave na način kao što je to opisano u točki 3.3. obrazloženja ovog rješenja, odnosno naprijed opisana ponuda prihvaćena je kao najpovoljnija, iz čega se može zaključiti da se u konkretnom slučaju nije izravno pogodovalo ponuditelju.

Stoga, s obzirom na okolnosti konkretnog slučaja, u ovoj situaciji se može zaključiti da državno jamstvo ne predstavlja državnu potporu u korist Privredne banke Zagreb d.d.

5. ODLUKA VIJEĆA ZA ZAŠTITU TRŽIŠNOG NATJECANJA

Pri donošenju odluke na svojoj 134. sjednici, održanoj 28. ožujka 2013., Vijeće je uzelo u obzir svu dostavljenu dokumentaciju i očitovanja, te je donijelo odluku da se jamstvo Grada Karlovca u iznosu od 30.000.000 kuna, za kreditno zaduženje poduzetnika Gradska toplana d.o.o. za financiranje nabave nekretnina i opreme za proizvodnju toplinske energije, kod Privredne banke Zagreb d.d., koje je sadržano u Odluci o odobrenju kreditnog zaduženja, ne odnosi na državnu potporu u smislu Zakona o državnim potporama, iz razloga jer nisu ispunjeni svi uvjeti iz članka 3. stavka 1. ZDP-a, odnosno članka 8. Uredbe.

Stoga je odlučeno kao u točki I. izreke ovog rješenja.

Vijeće svoju odluku obrazlaže na sljedeći način:

Vijeće je utvrdilo da je Gradska toplana d.o.o. poduzetnik koji djeluje na tržištu proizvodnje i isporuke toplinske energije isključivo na području Grada Karlovca. Na području Grada Karlovca niti jedan drugi poduzetnik ne može proizvoditi i distribuirati toplinsku energiju, jer se radi o zatvorenom sustavu proizvodnje i opskrbe. Projektom su predviđena ulaganja u opremu i nekretnine tog poduzetnika iz sredstava kredita pokrivenog jamstvom Grada Karlovca, no konkretna ulaganja odnose se na obavljanje djelatnosti poduzetnika koja je ograničena isključivo na usko područje Grada Karlovca.

Gradska toplana d.o.o. je, temeljem odredbi članka 3. stavka 8. Zakona o energiji i članka 4. stavka 3. Zakona o proizvodnji, distribuciji i opskrbi toplinskom energijom, obvezna obavljati djelatnosti javne proizvodnje i opskrbe toplinskom energijom kao javnu službu, u okviru postojećeg zatvorenog sustava komunalnog gospodarstva.

Stoga se smatra da predmetno jamstvo Grada Karlovca ne narušava trgovinu između Republike Hrvatske i država članica Europske unije u mjeri u kojoj bi to moglo utjecati na ispunjenje međunarodno preuzetih obveza Republike Hrvatske koje proizlaze iz SSP-a.

Slijedom navedenog, a s obzirom da svi uvjeti iz članka 8. Uredbe nisu kumulativno ispunjeni, kako je to opisano u točki 4.1. obrazloženja rješenja, u slučaju izdavanja jamstva Grada Karlovca za kredit u korist Gradske toplane d.o.o., smatra se da to jamstvo ne predstavlja državnu potporu Gradskoj toplani d.o.o.

Također, kako je to opisano u točki 4.2. obrazloženja ovog rješenja, Vijeće je utvrdilo da izdano jamstvo ne predstavlja indirektnu potporu banci koja će odobriti kredit.

Sukladno odredbi članka 18. ZDP-a, rješenja Agencije iz članka 13. i 14. ZDP-a objavljuju se u »Narodnim novinama«, stoga je odlučno kao u točki II. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/2013-02/006
Urbroj: 580-09-1/31-2013-006
Zagreb, 28. ožujka 2013.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 58/2013-1199